নেতারা জানান, এবার ছাত্রলীগের গঠনতন্ত্রের ধারা অনুসারে ২৭ বছর বয়সীমা এবং প্রকৃত মেধাবী ছাত্রদের দিয়েই ছাত্রলীগের নতুন নেতৃত্ব নির্বাচন করা হবে। আজ্ঞাবহ ও অযোগ্য নেতাদের দিয়ে ছাত্রলীগের কমিটি গঠন করা হয় এবং একটি গ্রুপ ছাত্রলীগের নেতাদের ব্যবহার করে নিজেদের বিত্ত-বৈভব তৈরি করে বলে প্রধানমন্ত্রী শেখ হাসিনাকে অবহিত করা হয়েছে। একাধিক গোয়েন্দা সংস্থা ও দলীয়ভাবে করা প্রতিবেদনে এ ধরণের অভিযোগ স্পষ্ট হয়ে উঠে এসেছে বলে সংশ্লিষ্ট্য সূত্রগুলো দাবি করেছে। একটি সফল ও ভালো নেতৃত্বের প্রত্যাশা ছাত্রলীগের সাবেক নেতাদের। সাবেক নেতাদের কেউ কেউ মনে করেন, ছাত্রলীগের কেন্দ্রীয় নেতৃত্ব এটমিক হওয়া উচিত। ছাত্রলীগের নেতৃত্ব নির্বাচনের প্রক্রিয়ার সুবিধা নিয়ে ছাত্রলীগের যে ধারা এবং চিন্তা সেই জায়গার পরিপন্থী কিছু গ্রুপ বা ছাত্র তারা নেতৃত্বে প্রবেশ করেছে। যা ছাত্রলীগের রাজনীতিকে নেতিবাচক হিসেবে জাতির কাছে এবং বিভিন্ন সময় গণমাধ্যমে প্রচার হয়েছে। সংশ্লিষ্ট সূত্রে তথ্য মতে, ছাত্রলীগের আসন্ন সম্মেলনে পদ প্রত্যাশীদের ব্যাপারে খোঁজ-খবর নেয়া হচ্ছে বিভিন্নভাবে। বিশেষ করে পারিবারিক রাজনৈতিক ঐতিহ্য, পদ প্রত্যাশী কোন রাজনৈতিক আদর্শে বিশ্বাসী এবং সক্রিয়ভাবে বঙ্গবন্ধু ও আওয়ামী লীগ বিরোধী কোনো সংগঠনের সঙ্গে জড়িত ছিল কিনা এসব বিষয়ে খোঁজ-খবর নেয়া হচ্ছে। নেতৃত্ব নির্বাচনের প্রশ্নে এসব বিষয়কেই সর্বোচ্চ গুরুত্ব দেয়া হচ্ছে।